Document ID: 32012R1159

A BIZOTTSÁG 1159/2012/EU VÉGREHAJTÁSI RENDELETE
(2012. december 7.)
a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,
mivel:
(1)
A 2454/93/EGK bizottsági rendelet (2) meghatározza azokat a feltételeket, amelyek alapján az egyik tagállamba egy másik tagállamból behozott áruk közösségi helyzete megállapítható. Az említett rendelet azonban jelenleg nem teszi lehetővé a közösségi helyzet megállapítását egy adott tagállam egyik pontjából egy harmadik ország területén keresztül ugyanazon tagállam másik pontjába szállított áruk esetében. A 2454/93/EGK rendeletet ezért ezen lehetőség megteremtése érdekében módosítani kell.
(2)
A 756/2012/EU bizottsági végrehajtási rendelet (3) módosította a 2454/93/EGK rendelet 38. mellékletét, amely tartalmazza az Egyesült Nemzetek Európai Gazdasági Bizottságának 21. számú ajánlásán alapuló csomagoláskód-listát. A 38. melléklet 31. rovatában feltüntetett csomagolási kódok formátuma az alfabetikus2-ről (a2) alfanumerikus2-re (an2) változott. A 37a. melléklet csomagtípusainak típus-/hosszúságkódját ezért ennek megfelelően módosítani kell.
(3)
A Horvát Köztársaság 2012. július 1-jén szerződő félként csatlakozott az Európai Gazdasági Közösség, az Osztrák Köztársaság, a Finn Köztársaság, az Izlandi Köztársaság, a Norvég Királyság, a Svéd Királyság és a Svájci Államszövetség között kötött, az egységes árutovábbítási eljárásról szóló, 1987. május 20-i egyezményhez (az egyezmény) (4). Az egyezmény módosítására az egységes árutovábbítási eljárásról szóló, 2012. június 26-i 3/2012 sz. EU-EFTA vegyes bizottsági határozattal (5) került sor annak érdekében, hogy Horvátország egyezményhez való csatlakozására való tekintettel az egyezményhez igazítsák az egységes árutovábbításra vonatkozó kezességvállalási okmányokat. A 2454/93/EGK rendeletben előírt közösségi árutovábbítási műveletekre vonatkozó megfelelő kezességvállalási okmányokat ennek megfelelően ki kell igazítani.
(4)
Mivel a 3/2012 sz. határozatban foglalt követelmény szerint 2012. július 1-jétől a Horvátország csatlakozásához igazított kezességvállalási okmányokat kell használni, ettől az időponttól kezdődő hatállyal a 2454/93/EGK rendelettel előírt megfelelő kezességvállalási okmányokat is ki kell igazítani. A 2012. július 1-je előtt alkalmazandó mintának megfelelő kezességvállalási okmányok - a szükséges kiigazításoknak megfelelő - használatának átmeneti időszakra történő lehetővé tétele érdekében azonban szabályokat kell megállapítani.
(5)
A 2454/93/EGK rendeletet ezért mindezeknek megfelelően módosítani kell.
(6)
Az e rendeletben előírt rendelkezések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 2454/93/EGK rendelet a következőképpen módosul.
1.
A 314. cikk a következőképpen módosul:
a)
Az (1) bekezdés helyébe a következő szöveg lép:
„(1) Amennyiben az áru a 313. cikk értelmében nem tekinthető közösségi árunak, akkor az áru közösségi helyzetét csak akkor lehet a 314c. cikk (1) bekezdésének megfelelően megállapítani, ha eleget tesznek az alábbi pontok bármelyikében foglalt feltételeknek:
a)
az árut a Közösség vámterületén belüli egyik pontból a Közösség vámterületén belüli másik pontba szállították, és ideiglenesen elhagyják azt a területet anélkül, hogy egy harmadik ország területén áthaladnának;
b)
az árut a Közösség vámterületén belüli egyik pontból a Közösség vámterületén belüli másik pontba egy harmadik ország területén keresztül szállították, egy tagállamban kibocsátott egyetlen fuvarokmány fedezete mellett;
c)
az árut a Közösség vámterületén belüli egyik pontból a Közösség vámterületén belüli másik pontba szállították egy harmadik ország területén keresztül, ahol átrakodtak egy olyan szállítóeszközre, amelyik nem ugyanaz, mint amelyre eredetileg berakodtak, és egy új, a harmadik országból érkező rakományról szóló fuvarokmányt bocsátottak ki, amelyhez csatolták a Közösség vámterületén belüli egyik pontból egy másikba történő szállítást kísérő eredeti okmány egy másolatát.”
b)
A rendelet a következő (2a) bekezdéssel egészül ki:
„(2a) Amennyiben az árut az (1) bekezdés c) pontjában említett módon szállították, az áruknak a Közösség vámterületére történő újbóli belépési pontban illetékes vámhatóságok a tagállamok közötti igazgatási együttműködés 314a. cikkben meghatározott követelményeinek megfelelően az eredeti fuvarokmány másolatában megadott információk helytállóságának megállapítása érdekében utólagos ellenőrzéseket hajtanak végre.”
2.
A 37a. melléklet II. címének B. pontjában, a „Csomagok jellege (31. rovat)” a „Típus/hosszúság: a2” szöveg helyébe a „Típus/hosszúság: an2” szöveg lép.
3.
A 48. melléklet helyébe az e rendelet I. mellékletében meghatározott szöveg lép.
4.
A 49. melléklet helyébe az e rendelet II. mellékletében meghatározott szöveg lép.
5.
Az 50. melléklet helyébe az e rendelet III. mellékletében meghatározott szöveg lép.
6.
Az 51. melléklet 7. rovatában az „Európai Közösség” és az „Izland” szó közé a „Horvátország” szó kerül beillesztésre.
7.
Az 51a. melléklet 6. rovatában az „Európai Közösség” és az „Izland” szó közé a „Horvátország” szó kerül beillesztésre.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2012. július 1-jétől kell alkalmazni.
A gazdasági szereplők azonban a szükséges földrajzi kiigazításokkal és az értesítési címre, illetve a felhatalmazott képviselőre vonatkozó kiigazításokkal 2013. június 30-ig használhatják a 756/2012/EU végrehajtási rendelettel módosított 2454/93/EGK rendelet 48., 49., 50., 51. vagy 51a. mellékletében található nyomtatványmintákon alapuló formanyomtatványokat.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. december 7-én.

Labels: 8
3
18
5